
PÁLYÁZATI FELHÍVÁS
A Pécsi Tudományegyetem pályázatot ír ki a
2026/2027-es tanév TAVASZI félévére az Erasmus+ tanulmányi mobilitás programban való részvételre

A pályázat célja:
Célja, hogy lehetővé tegye oktatási, nyelvi és kulturális tapasztalatok megszerzését egy másik program országbeli felsőoktatási intézményben. A tanulmányi célú mobilitásnak elő kell segítenie a hallgató tanulmányi előmenetelét és személyes képességeinek fejlesztését.
Az Erasmus program keretében a pályázaton nyertes hallgatók lehetőséget kapnak Európai Uniós partneregyetemeink egyikén részképzésben részt venni nem kell tandíjat fizetniük és a kint teljesített vizsgáik itthoni tanulmányi kötelezettségükbe beszámításra kerülnek.  
A mobilitás csak akkor valósulhat meg, ha a külföldi tanulmányokat a küldő intézmény elfogadja és azt a hallgató itthoni előmenetelébe 100%-ban (a PTE-s kreditszámokon) beszámítja.

A külföldi tanulmányi mobilitás időtartama: min. 2 hónap – max. 5 hónap (min. 63 nap - 150 nap fizikai mobilitás).
A tanulmányi mobilitásnak meg kell valósulnia: 2027.08.10-ig.
Ösztöndíj pénzneme: EURO
Ösztöndíj folyósítása: 90% elő – 10% utófinanszírozás

Az Erasmus+ program keretében külföldön teljesítő hallgatók:
· a fogadó intézményben nem fizetnek tandíjat;
· itthon is beiratkoznak, aktív hallgatói státuszt létesítenek, esetleges itthoni tandíjukat kifizetik és rendes ösztöndíjukat a külföldi tartózkodás idejére is megkapják;
· az abszolutóriumot nem szerzik meg, aktív hallgatói jogviszonyt tartanak fent a mobilitás befejezéséig;
· 100%-os kreditelismerés (a külföldön szerzett krediteket 100%-ban befogadja a PTE)
· A program/PTE/Küldő Kar garantálja a hallgatók számára a kint szerzett kreditek elismerését: a hallgató tanulmányi mobilitása alatt végzett tevékenységet a küldő intézménynek el kell fogadnia és teljes mértékben meg kell feleltetnie a tantervi struktúrának, így elkerülhető az esetleges csúszás, ami az egyik legnagyobb visszatartó erő a hallgatók körében.
· a támogatási szerződés megkötése kizárólag mindhárom fél által aláírt Tanulmányi szerződés (ún. Learning Agreement) megléte esetén lehetséges. A Learning Agreement-ben vállalt kurzusteljesítés és megfeleltetés mind a hallgató, mind az intézmények számára kötelező érvényű.


Felhívjuk a figyelmét arra, hogy aláírt és a kar által elfogadott tanulmányi szerződés (ún. Learning Agreement) nélkül, valamint Kari Külügyi Bizottsági döntés nélkül, és aláírt támogatási szerződés nélkül nem kezdhető meg a mobilitás, utólagos támogatási szerződéskötésre nincs lehetőség. Az egyetem a mobilitás kezdődátumát követően már nem utal ösztöndíjat, ha a felsorolt feltételek nem teljesültek.

Ki nyújthat be pályázatot?
Általános részvételi feltételek:
· a hallgató magyar állampolgár, vagy oklevélszerzésre irányuló tanulmányokat (Alap, Mester, Osztatlan, PhD) folytat az intézményben;
· a hallgató jelentkezéskor legalább 1 lezárt aktív félévvel rendelkezik;
· abban a félévben, amelyben a mobilitás megvalósul, aktív hallgatói jogviszonnyal rendelkezik a PTE-n; és diplomáját nem szerzi meg a mobilitási időszak befejezése előtt;
· a hallgató nyelvi kompetenciáinak ellenőrzése megtörténik az Európai Bizottság által elvárt módon (on-line felmérés a kiválasztás után, illetve a hazaérkezés után)
· az a hallgató aki vállalja, hogy az Ösztöndíjprogram keretében a fogadó partnerintézmény kurzusai közül összesen min. 15 kreditértéket, vagy három a tantervi előmenetelbe illeszkedő szakos kurzust teljesít (ajánlott több kredit/kurzus felvétele), és a teljesített külföldi kurzusokat maradéktalanul elfogadtatja a kari KÁB-eljárás során a hazaérkezést követően.
· a hallgató megfelel a BTK pályázati követelményeinek (pontrendszert lásd alább!)

A diplomaszerzés félévében a mobilitás nem támogatható!

Benyújtandó dokumentumok PDF formátumban:
· önéletrajz (a mobilitás nyelvén, pl. angol)
· motivációs levél (a mobilitás nyelvén, pl. angol -min. 1500 karakter, névvel és szakkal jelölve)
· kreditigazolás az előző 2 lezárt félévről – ezt a Tanulmányi Osztály állítja ki
· nyelvvizsga bizonyítvány(ok) másolata
· igazolás egyéb tudományos vagy közösségi tevékenységről (opcionális)
· ajánlólevél (tanársegédtől nem fogadunk el)
· témavezetői ajánlás (kizárólag PhD hallgatók esetében)

Az Erasmus+ program szabályai szerint minden hallgató legfeljebb 12 hónapra kaphat Erasmus státuszt képzési szintenként (részképzés és szakmai gyakorlat összesen), így ha a pályázó jelenlegi képzési szintjén korábban részt vett Erasmus részképzésben és/vagy szakmai gyakorlatban, de nem használta ki a 12 hónapos Erasmus időtartamot, akkor újra pályázhat. Azok a mester vagy doktori képzésben résztvevő hallgatók is pályázhatnak, akik a korábbi képzési szinte(ke)n már voltak Erasmus hallgatók.
 
Az ösztöndíj mértéke:
A végleges ösztöndíjak napra pontosan kerülnek kiszámolásra a benyújtott három fél által aláírt tanulmányi szerződések alapján.
 
Az Erasmus+ támogatást elnyert hallgatók ösztöndíja két fő részből áll: 
· alaptámogatás (havi átalány ösztöndíj) és 
· egyszeri és egy összegű utazási támogatás. 

A napra pontosan számolt ösztöndíj összege függ a mobilitási időszak hosszától és a célországtól. 


1. Alaptámogatás 

A 2026/2027-es tanévben aktuális havi alapösztöndíjak összege országonként: 
	Fogadó ország
	Havi ösztöndíj ráta

	Magasabb megélhetési költségű országok 
Ausztria, Belgium, Ciprus, Cseh Köztársaság, Észtország, Finnország, Franciaország, Görögország, Hollandia, Lettország, Írország, Málta, Németország, Norvégia, Olaszország, Portugália, Spanyolország, Szlovákia, Szlovénia 
	600 € / hó 

	Alacsonyabb megélhetési költségű országok 
Észak-Macedónia, Horvátország, Lengyelország, Litvánia, Románia, Szerbia, Törökország 
	540 € / hó 

	Rendkívüli támogatás: Erasmus+ esélyegyenlőségi támogatás1 
	+250 € / hó 



Tengerentúli Mobilitási pályázás esetén a Pannónia Ösztöndíjprogram áll rendelkezésre! Európai Uniós Országokba történő mobilitás esetén az Erasmus Bizottság fenntartja a jogot arra, hogy a Pannónia Ösztöndíjprogram keret kimerüléséig átsorolja a hallgatói pályázatokat magasabb ösztöndíjkategóriába a hallgató tanulmányi és közéleti teljesítménye alapján.

2. Utazási támogatás 

Az utazási támogatás egyszeri, egy összegű támogatás, kalkulációja a küldő és fogadó intézmény székhelye (MINDEN esetben Pécs város) közötti légvonalbeli távolság alapján történik, az Európai Bizottság hivatalos kalkulációs felületének használatával. https://erasmus-plus.ec.europa.eu/resources-and-tools/distance-calculator

Az utazási támogatás összege zöld utazási forma esetén magasabb, abban az esetben, ha a teljes oda-vissza utazás fenntartható eszközzel történik. Ennek megfelelően az utazási támogatás mértéke a következő:


	Távolság
	Utazási támogatás
	Utazási támogatás (Zöld utazás)

	0–99 km 
	0 € 
	56 € 

	100–499 km 
	0 € 
	285 € 

	500–1 999 km 
	309 € 
	417 € 

	2 000–2 999 km 
	395 € 
	535 € 

	3 000–3 999 km 
	580 € 
	785 € 

	4 000–7 999 km 
	1 188 € 
	1 188 € 

	8 000–19 999 km 
	1 735 € 
	1 735 € 








Zöld utazási támogatás
Zöld utazásnak tekinthető: a vonat, a busz, a telekocsi, a kerékpár és (más fenntartható utazási eszközzel kombinálva) a hajó. A repülőgép, személygépkocsi egyedüli utazóként, elektromos autó NEM tekinthető zöld utazásnak. 

2024-től 500 km alatti utazások esetén fő szabály, hogy a résztvevők csak környezetkímélő közlekedési eszközzel utaznak. 
Zöld utazási támogatás esetén a benyújtandó dokumentumok köre kibővül: utazási dokumentumokkal (vonatjegy; buszjegy; stb.), amely alapján megállapítható(ak) az utazás időpontja(i); személygépkocsival történő utazás esetén pedig a kiutazó által aláírt büntetőjogi nyilatkozatra is szükség van, amely tartalmazza a személygépkocsiban utazó nyertes pályázók névsorát.

EURO ALAPÚ ÖSZTÖNDÍJ KIFIZETÉS

Az esélyegyenlőségi támogatás külön igénylés alapján történik.
https://erasmusplusz.hu/erasmus_kiegeszito_tamogatasok_hallgatoknak/eselyegyenlosegi-kiegeszito-tamogatas

Felhívjuk a pályázó hallgatók figyelmét, hogy az ösztöndíj nem fedezi a kint tartózkodás során felmerülő összes költséget, azt más forrásokból kiegészíteni szükséges.

A pályázat benyújtásának határideje és módja:
A pályázat beadásának határideje: 2026.10.08. (csütörtök) napjának 15:00 órája, a Neptun felületén. A pályázati űrlapot a Neptunon belül a kérvényeknél találod.

Segédlet a kérvény kitöltéséhez
Partnerintézmény választási segédeszköz: 

A pályázható egyetemek a következő linken érhetőek el:

https://btk.pte.hu/hu/palyazhato-helyek-listaja

A pályázat előkészítése során ellenőrizze a partneregyetemek honlapjain a kurzuskínálatot, a kari honlapon megjelenő ekvivalencia táblázatot; tájékozódjon arról, hogy milyen nyelven és milyen képzési szinten (alap-, vagy mesterképzés) hirdetnek kurzusokat.

Megjegyzés: az egyetemek idegen nyelvű kurzuskínálatáról a partneregyetemek honlapján található információ. A fogadó ország nyelvének B1, illetve B2 szintű ismerete javasolt a következő országokba utazóknak: Franciaország, Németország, Olaszország, Spanyolország.
 
A hiányos, feltételeknek nem megfelelő vagy határidő után érkező pályázatokat nem áll módunkban elfogadni, így a Neptunban csak akkor indítsák el a jelentkezést/kérelmet, ha minden dokumentum a rendelkezésükre áll!

A pályázat pozitív elbírálása a rendelkezésre álló források függvénye!


Tanulmányi mobilitás pontrendszere:

A pályázatokra maximum 100 pont adható.
1. Tanulmányi eredmény: maximum 30 pont
A pályázat benyújtását megelőző két szemeszter tanulmányi átlaga. (Ha a hallgató a pályázat leadásának időpontjában még csak egy félévet teljesített, második félévének teljesítését kiutazása előtt, féléves törzslapjának leadásával igazolhatja. Ez esetben a pontozás az első féléves eredmény megkétszerezésével történik). 
Pontozás a hallgatók átlaga alapján:
 
	Átlag

	5,00 -
	4,50
	30 pont

	4,49 - 
	4,00
	20 pont

	3,99 -
	3,50
	10 pont


 
A hallgatónak minimum 3,5-ös átlagot kell teljesítenie az ösztöndíj megpályázásához.
Ha a hallgató eredménye ezt az átlagot nem éri el, tanszékének ajánlásával a BTK Erasmus Bizottsága szavazással dönthet a lehetséges pozitív elbírálásról (eredménye maximum 5 ponttal értékelhető). 
 
2. Nyelvvizsga: maximum 30 pont

A fogadó ország nyelvének ismerete kötelező. 
Ha a hallgató csak B2-es C típusú nyelvvizsgával rendelkezik és nem idegen nyelvű képzés vagy idegen nyelvi tanszék hallgatója, minden esetben további nyelvi meghallgatáson kell megjelennie. (Nyelvi felmérőre az érintett nyelven oktató egyetemi oktatók közreműködésével kerül sor.)
Államilag elismert felsőfokú C típusú nyelvvizsga 		25 pont
Államilag elismert középfokú C típusú nyelvvizsga		20 pont 
Második nyelvből nyelvvizsga (minimum B2 C típusú) 	  5 pont
 
3. Tudományos tevékenység: maximum 30 pont

Köztársasági ösztöndíj:					8 pont
OTDK/ TDK helyezés, díjazás:				6 pont
Tudományos diákköri/ szakkollégiumi tevékenység: 	4 pont
Tudományos publikációk:					4 pont (összesen)
Előadás tudományos szakmai konferencián:			4 pont
Tanulmányi versenyen való részvétel:			4 pont

4. Közéleti és egyéb diákköri tevékenység:maximum 10 pont

 Egyetemi, városi vagy országos sajtóban munkavégzés:	3 pont
HÖK munkájában való aktív részvétel:			3 pont
Erasmus „Buddy”-ként külföldi hallgató támogatása            2 pont
Egyéb Erasmus promóciós tevékenység (tanszéki, kari)       2 pont

A hallgató egyéb tudományos, közéleti és diákköri tevékenység végzése esetén az Erasmus Bizottságnak jogában áll azt plusz pontokkal értékelni.

A sikeres pályázathoz minimum 40 pont megszerzése szükséges.

A pályázatról bővebb információt Kisföldi-Szabó Ágnes (minden esetben: btk-erasmus@pte.hu),
kari mobilitás koordinátor ad.

Sikeres pályázást kívánunk!





Dr. Bene Krisztián
dékán
Bölcsészet-és Társadalomtudományi Kar
Pécs, 2026. szeptember 8.                                                                                                                  

